b'\n_START_ARTICLE_\nNovigrad, Istra\n_START_SECTION_\nGeografija\n_START_PARAGRAPH_\nNovigrad le\xc5\xbei na zahodni obali Istrskega polotoka, ju\xc5\xbeno od Umaga, ob cesti, ki povezuje Novigrad s Pore\xc4\x8dem, od katerega je oddaljen okoli 16 km. S severne strani ga zapira zatok reke Mirne, ki se tu izliva v Jadransko morje.\n_START_SECTION_\nZgodovina\n_START_PARAGRAPH_\nRimsko mesto, ki je stalo na \xc5\xa1ir\xc5\xa1em obmo\xc4\x8dju dana\xc5\xa1njega Novigrada, se omenja \xc5\xbee v 6. stol. pod imenom Neopolis. Dana\xc5\xa1nji Novigrad, ki se je v srednjem veku razvil na oto\xc4\x8dku pred obalo in se v 18. stol. spojil s kopnim, je bil od 1270 v bene\xc5\xa1ki posesti na Jadranu. Novigrad je bil ve\xc4\x8d stoletij sede\xc5\xbe \xc5\xa1kofije._NEWLINE_Leta 1687 so mesto opusto\xc5\xa1ili Turki. Zatem so mesto obnovili, tako da je ohranil svojo srednjeve\xc5\xa1ko urbano strukturo z ozkimi zavitimi uli\xc4\x8dicami. Delno je ohranjen tudi sistem srednjeve\xc5\xa1kih fortifikacij. Bazilika sv. Pelagija, ki je bila zgrajena v 8. stol., in je bila temeljito prezidana v 15. in 16. stol., ima pod prezbiterijem poznoromansko kripto. Mestna loggia in nekatere druge stavbe so zgrajene  v gotskem slogu. V hi\xc5\xa1i Urizzi se nahaja lapidarij z zbirko anti\xc4\x8dnih in srednjeve\xc5\xa1kih fragmentov. Novigrad je bil del cone B Svobodnega tr\xc5\xbea\xc5\xa1kega ozemlja, katerega ju\xc5\xbena meja je potekala po reki Mirni.\n_START_SECTION_\nMarina Novigrad in Marina Nautika\n_START_PARAGRAPH_\nNaselje ima manj\xc5\xa1e pristani\xc5\xa1\xc4\x8de in dve marini._NEWLINE_Marina Novigrad ima 70 privezov v morju in 40 mest na kopnem, 5 tonsko dvigalo ter 30 tonsko premi\xc4\x8dno dvigalo. Globina morja na sidri\xc5\xa1\xc4\x8dih je do 2,2 m. _NEWLINE_Marina Nautika ima 364 privezov v morju in 100 mest na kopnem ter 80 tonsko premi\xc4\x8dno dvigalo . Globina morja na sidri\xc5\xa1\xc4\x8dih je od 5 do 3 m. Privez je mogo\xc4\x8d tudi na okoli 90 m dolgem valobranu, na koncu katerega stoji svetilnik. Nazivni domet svetilnika je 6 morskih milj.\n_START_SECTION_\nNaselja\n_START_PARAGRAPH_\nV ob\xc4\x8dino Novigrad so poleg Novigrada vklu\xc4\x8dena \xc5\xa1e \xc5\xa1tiri naselja: _NEWLINE_Antenal (Antenal), Bu\xc5\xbeinja (Businja), Dajla (Daila) in Mareda (Mareda).\n_START_SECTION_\nArhitektura\n_START_PARAGRAPH_\nNovigrad kot mesto je v precej\xc5\xa1ni meri ohranil starodavni videz z zna\xc4\x8dilnimi ozkimi ulicami, majhnimi trgi, \xc5\xa1tevilnimi starimi zgradbami v gotskem, renesan\xc4\x8dnem in baro\xc4\x8dnem slogu. Med najpomembnej\xc5\xa1imi zgodovinskimi spomeniki je katedrala, pravzaprav bazilika. V mestecu se je ohranilo tudi nekdanji obzidje z dvema okroglima stolpoma.'